b'\n_START_ARTICLE_\nFusaiol\xc4\x83\n_START_PARAGRAPH_\nFusaiola (din italian\xc4\x83 fusaiolo) este o pies\xc4\x83 \xc3\xaen form\xc4\x83 de disc, realizat\xc4\x83 din teracot\xc4\x83, lut ars, os, bronz sau piatr\xc4\x83, plasat\xc4\x83 la partea inferioar\xc4\x83 a fusului, cu scopul de a-i asigura o rota\xc8\x9bie regulat\xc4\x83, av\xc3\xa2nd func\xc8\x9bia de volant._NEWLINE_Fusaiolele mai sunt cunoscute \xc8\x99i sub denumirea de \xe2\x80\x9epr\xc3\xa2snele de fus\xe2\x80\x9d. Ele pot avea o greutate mai mare sau mai mic\xc4\x83 \xc3\xaen func\xc8\x9bie de grosimea firului tors sau a materiei prime \xe2\x80\x93 l\xc3\xa2n\xc4\x83, in, c\xc3\xa2nep\xc4\x83 etc._NEWLINE_Pe teritoriul Rom\xc3\xa2niei au fost descoperite fusaiole antice \xc3\xaen diverse locuri, cum ar fi Once\xc8\x99ti, Maramure\xc8\x99, pe dealul Cet\xc4\x83\xc8\x9bea, Pietroasele, Buz\xc4\x83u, C\xc3\xa2rlom\xc4\x83ne\xc8\x99ti, Buz\xc4\x83u, Ag\xc3\xa2rbiciu, Sibiu, \xc3\xaen locul numit \xc3\xaen P\xc4\x83dure s-a descoperit o fusaiol\xc4\x83 de lut dat\xc3\xa2nd, probabil, din Epoca Fierului, expus\xc4\x83 la Muzeul Na\xc8\x9bional Brukenthal, Capidava, unde s-a g\xc4\x83sit, pe l\xc3\xa2ng\xc4\x83 fusaiole, \xc8\x99i un fus de lemn carbonizat, etc._NEWLINE_Fusaiolele de ceramic\xc4\x83, majoritatea de form\xc4\x83 bitronconic\xc4\x83, sunt prezente \xc3\xaen a\xc8\x99ez\xc4\x83rile geto-dace pe tot parcursul perioadei cuprinse \xc3\xaentre sec. V a. Chr.-I p.\xc2\xa0Chr. \xc3\x8en cursul s\xc4\x83p\xc4\x83turilor arheologice efectuate \xc3\xaen anii 1961-1966 la Cucuteni au fost descoperite 25 de fusaiole constituite din dou\xc4\x83 trunchiuri de con, lipite \xc3\xaen zona bazei mari, canalul axial fiind realizat prin modelarea piesei \xc3\xaenainte de ardere._NEWLINE_La H\xc3\xa2r\xc8\x99ova au fost descoperite dou\xc4\x83 fusaiole \xc3\xaen form\xc4\x83 de calot\xc4\x83 sferic\xc4\x83, confec\xc8\x9bionate din os, cu diametrul de 4,8 cm, respectiv 3 cm. Cea mai mic\xc4\x83 este atent finisat\xc4\x83, fiind ornamentat\xc4\x83 cu mult\xc4\x83 migal\xc4\x83. Pe partea plat\xc4\x83 sunt incizate, spre margine trei cercuri concentrice iar \xc3\xaen jurul orificiului central, alte dou\xc4\x83 cercuri; \xc3\xaen spa\xc8\x9biul r\xc4\x83mas se afl\xc4\x83 patru trefle formate din c\xc3\xa2te trei cercule\xc8\x9be cu punct la mijloc, dispuse \xc3\xaen cruce. Pe partea bombat\xc4\x83, spre margine, sunt incizate patru cercuri concentrice._NEWLINE_Culturilor bronzului mijlociu de pe teritoriul de azi al Rom\xc3\xa2niei \xc3\xaei apar\xc8\x9bin \xc8\x99i a\xc8\x99a-numitele "Capete de b\xc4\x83\xc8\x9b", care sunt obiecte de ceramic\xc4\x83 de diferite forme, asem\xc4\x83n\xc4\x83toare fusaiolelor, dar spre deosebire de acestea, nu sunt perforate complet. Diametrul lor variaz\xc4\x83 \xc3\xaentre 3 \xc8\x99i 6\xc2\xa0cm. Modul de utilizare al "capetelor de b\xc4\x83\xc8\x9b" este \xc3\xaenc\xc4\x83 nel\xc4\x83murit. N. Chidio\xc8\x99an este de p\xc4\x83rere c\xc4\x83 aceste piese nu sunt fusaiole, el invoc\xc3\xa2nd \xc3\xaen sprijinul afirma\xc8\x9biei sale forma rotunjit\xc4\x83 sau plat\xc4\x83 a p\xc4\x83r\xc8\x9bii opuse g\xc4\x83urii \xc8\x99i lipsa orificiului complet perforat".'